tartuNLP/wikipedia-smugri-20251201 huggingface dataset:
Maggie May

Maggie May on Rod Stewartin laulama ja yhdessä Martin Quittentonin kanssa tekemä folkrock-kappale vuodelta 1971. Se julkaistiin Stewartin kolmannellla sooloalbumilla "Every Picture Tells a Story" (1971) ja singlenä.
Kappale syntyi vuonna 1971, kun Stewart jammaili kitaristi-lauluntekijä Martin Quittentonin kanssa. Quittenton soitti Stewartille säveltämiään sointukulkuja, ja Stewart alkoi hyräillä ja laulaa musiikin päälle, kuten hänellä on ollut tapana tehdä lauluja. Aluksi Stewart hyräili liverpoolilaista kansanlaulua ”Maggie Mae”, joka kertoo prostituoidusta.
Kun laulu oli riittävän valmis, se nauhoitettiin ensin instrumentaaliversiona lontoolaisessa studiossa. Sen jälkeen Stewart kirjoitti täyden sanoituksen. Laulu kertoo minämuotoisesti poikuuden menettämisestä vanhemmalle naiselle ja pojan ajatuksista tapahtuman jälkeen. Stewartin mukaan tarina perustuu 16-vuotiaan Stewartin omaan kokemukseen vanhemman naisen kanssa englantilaisella jazzfestivaalilla kesällä 1961.
Valmiilla kappaleella soittavat kitaristit Ron Wood ja Martin Quittenton, sähköurkuri Ian McLagan, mandoliininsoittaja Ray Jackson ja rumpali Micky Waller. Jacksonin mandoliini oli albumilla tuomassa gaelilaista tunnelmaa.
”Maggie Mayn” ei ollut aluksi tarkoitus olla albumilla, koska se oli Stewartin mielestä liian pitkä ja epätavallinen, eikä siinä ollut kertosäettä. Kappale lisättiin kuitenkin albumiin viimeisenä lauluna, koska albumille oli jäänyt tilaa.
”Maggie May” julkaistiin ”Reason to Believe” -singlen B-puolena elokuussa 1971. Kun radion tiskijukat alkoivat soittaa myös singlen B-puolta radiossa, ”Maggie May” nousi Billboardin singlelistan ykkössijalle viiden viikon ajaksi.
"Rolling Stone" -lehti sijoitti vuonna 2004 ”Maggie Mayn” sijalle 130 kaikkien aikojen parhaiden laulujen luettelossaan.
Duvalin piirikunta (Texas)

Duvalin piirikunta () on Yhdysvaltojen Texasin osavaltiossa sijaitseva piirikunta. Sen väkiluku oli 9 831 vuonna 2020. Piirikunnan hallintokeskus on San Diegon kaupunki. Piirikunta on perustettu vuonna 1876, ja se on nimetty Texasin vallankumouksessa taistelleen sotilaan Burr H. Duvalin mukaan.
Väestö.
Vuoden 2020 väestönlaskennassa Duvalin piirikunnan asukasluku oli 9 831. Asukkaista valkoisia oli 50,8 %, mustia 1,6 %, alkuperäisasukkaita 0,5 % ja aasialaisia 0,5 %. Asukkaista 12,5 % kuului johonkin muuhun rotuun ja 34,1 % kuului kahteen tai useampaan rotuun. 80,1 % oli hispaanoja tai latinoita mistä tahansa rodusta. 52,7 % asukkaista puhui kotonaan jotain muuta kieltä kuin englantia ja 1,2 % oli syntynyt ulkomailla.
Energia Papua-Uudessa-Guineassa

Energia Papua-Uudessa-Guineassa käsittelee energiantuotantoa, energiankulutusta ja jakelua Papua-Uudessa-Guineassa. 
Energiantuotanto.
Merkittäviä maakaasu- ja raakaöljyesiintymiä löydettiin 1980-luvun lopulla; öljyn ja kaasun tuotanto alkoi Kutubu-järven ja Tarin lähellä vuonna 1992. Laajamittainen nesteytetyn maakaasun tuotantoprojekti aloitettiin päävuoriston lounaisrinteillä vuonna 2009. Vesivoimaloissa tuotetaan sähköä Port Moresbylle, Ylämaan alueelle, Laelle ja Madangille pohjoisrannikolla.
Papua-Uuden-Guineassa kulutetun energian suurimmat lähteet vuonna 2002 olivat:
Papua-Uuden-Guinean sähköntuotanto jakautui vuonna 2022 eri lähteiden kesken seuraavasti:
Energiankulutus.
Energiankulutus asukasta kohti vuonna 2022 oli 8,8 miljoonaa BTU:ta, maailmassa 153:nneksi suurinta. Energiankulutus on kasvanut noin 3,5% vuodessa vuodesta 2010.
Papua-Uusi-Guinea on yksi maailman vähiten sähköistyneitä maita. Vuonna 2022 kotitalouksista oli 19% sähköverkon piirissä. Kaupungeissa osuus oli 65%, maaseudulla 14%. Tavoitteena on ollut nostaa osuus 70 prosenttiin vuoteen 2030 mennessä.
Paula Gross

Paula Gross (s. 1996) on sveitsiläinen suunnistaja. 
Kuopion MM-kilpailuissa vuonna 2025 hän oli mukana Sveitsin kolmanneksi tulleessa viestijoukkueessa.
Esai Morales

Esai Manuel Morales Jr. (s. 1. lokakuuta 1962) on yhdysvaltalainen näyttelijä. Hänet tunnetaan rooleistaan elokuvissa Bad Boys (Sean Pennin rinnalla) ja La Bamba (Lou Diamond Phillipsin kanssa). Televisiossa Morales on esiintynyt muun muassa PBS:n draamasarjassa "American Family" (2002), Showtime-kanavan sarjassa "Resurrection Blvd." (2000-2002), luutnantti "Tony Rodriguezin" roolissa NYPD Blue -sarjassa (2001-2003), "Joseph Adamana" scifi-sarjassa Caprica (2009-2010), "Camino del Riona" Netflixin rikossarjassa Ozark (2017) ja DC Comicsin superroistona "Slade Wilson / Deathstroke" sarjassa Titans (2019).
Morales esitti pääpahis "Gabrielia" vuoden 2023 toimintaelokuvassa , vastanäyttelijänään Tom Cruise. Hän palasi rooliin jatko-osassa vuonna 2025.
Varhainen elämä.
Esai Morales on puertoricolaistaustainen ja syntynyt Brooklynissa, New Yorkissa. Hänen isänsä, Esai Morales Sr., oli hitsaaja ja hänen äitinsä Iris Margarita (os. Declet), oli ammattiliittoaktivisti, joka työskenteli Kansainvälisen naisten vaatetyöläisten liiton parissa. Moralse aloitti näyttelijänuransa opiskelemalla Manhattanin School of Performing Arts -taidekoulussa.
Aktivismi.
Morales on kutsunut itseään "actorvistiksi", yhdistäen näyttelijäntyönsä aktivismiin. Hän on yksi National Hispanic Foundation for the Arts -säätiön perustajista ja sai inspiraatiota yhteiskunnalliseen toimintaan äidiltään, joka oli Kansainvälisen naisten vaatetyöliiton järjestäjä.
Hän on myös kiinnostunut ympäristöasioista ja oli E.C.O. (Earth Communications Office) -järjestön perustajajäsen.
28. helmikuuta 2007 Morales esiintyi UCLA:n Freud Playhousessa hyväntekeväisyyslukudraamassa "The Gift of Peace", jossa hän esitti toiveikasta siirtolaisperheen jäsentä. Esitys oli osa varainkeruuta ja kannanottoa Yhdysvaltain edustajainhuoneen päätöslauselman 808 puolesta, joka tavoitteli uuden "Rauhan ministeriön" perustamista Yhdysvaltain hallintoon. Ministeriön rahoitus olisi tullut kahden prosentin siirrolla Pentagonin vuotuisesta budjetista.
Yksityiselämä.
Morales on kasvissyöjä. Hänellä on vuonna 2010 syntynyt tytär.
Fiorenzuola d’Arda

Fiorenzuola d’Arda on kunta Piacenzan maakunnan pohjoisosassa Emilia-Romagnan alueella Italiassa.
Maantiede.
Fiorenzuola d’Arda sijaitsee noin 123 kilometriä Emilia-Romagnan pääkaupungista Bolognasta luoteeseen. Huomattavasti Bolognaa lähempänä sijaitsee Lombardian pääkaupunki Milano, jonne etäisyys on noin 80 kilometriä luoteeseen. Fiorenzuola d’Ardan keskusta sijaitsee Arda-virran itärannalla. Maanjäristysriskin osalta Fiorenzuola d'Arda kuuluu vyöhykkeeseen 3 (zona 3). Riski on matala.
Historia.
Antiikin aikana samalla paikalla sijaitsi Florentian kaupunki. Myöhempään Fiorenzuola d’Ardaan viittaavat tiedot ovat niukkoja ennen vuotta 1000. Fiorenzuolan luostarista (monastero di Fiorenzuola) on maininta 31. maaliskuuta 744. Heinäkuussa 923 alueella käytiin taistelu Friulin ja Burgundin hallitsijoiden välillä. Vuonna 1441 herttua Filippo Maria Visconti antoi Fiorenzuolan läänitykseksi Orlando Pallavicinolle, jonka suku hallitsi aluetta lähes koko seuraavan vuosisadan. Sforza Pallavicinon lait olivat paikallishallinnon perusta aina 1700-luvulle. Koko Piacenzan maakunta liitettiin Italian kuningaskuntaan 18. maaliskuuta 1860. Fiorenzuola sai kaupungin arvonimen 18. syyskuuta 1956.
Fiorenzuolan historiallista arkkitehtuuria edustaa esimerkiksi kirkko Chiesa di San Fiorenzo. Se vihittiin 15. lokakuuta 1525. Alkuaan aukiolla sijaitsi paljon vanhempi ja pienempi temppeli, joka oli omistettu San Bonifaciolle. Se oli rakennettu jo 300-luvulla.
Talous ja liikenne.
Fiorenzuolan elinkeinoelämä perustuu pieniin ja keskisuuriin yrityksiin (teollisuusyritykset, rakennusyritykset, maatalousala). Fiorenzuolan rautatieasema, Stazione di Fiorenzuola, sijaitsee linjalla Milano–Bologna. Fiorenzuolalla on oma liittymä moottoritielle Autostrada del Sole.
Kolonia (Mikronesian liittovaltio)

Kolonia on Mikronesian federaatioon kuuluvan Pohnpein osavaltiossa sijaitseva kaupunki ja osavaltion pääkaupunki.
Vuonna 2010 kaupungin väkiluku oli 6074. Kaupungissa on muutamia nähtävyyksiä kuten espanjalaisten siirtomaaisäntien rakentama muuri, saksalainen hautausmaa ja japanilainen temppeli.
Yhdysvaltain Mikronesian-suurlähetystö sijaitsee Koloniassa.
The Ashes 2017–2018

Vuosien 2017–2018 Ashes-sarja pelattiin marras- ja joulukuussa 2017 sekä tammikuussa 2022 Australiassa. Englannin ja Australian välisistä viidestä test-ottelusta Australia voitti neljä, ja yksi päättyi tasapeliin.
Frion piirikunta

Frion piirikunta () on Yhdysvaltojen Texasin osavaltiossa sijaitseva piirikunta. Sen väkiluku oli 18 385 vuonna 2020. Piirikunnan hallintokeskus on Pearsallin kaupunki. Piirikunta on perustettu vuonna 1858, ja se on nimetty Friojoen mukaan.
Väestö.
Vuoden 2020 väestönlaskennassa Frion piirikunnan asukasluku oli 18 385. Asukkaista valkoisia oli 46,3 %, mustia 3,9 %, aasialaisia 1,1 % ja alkuperäisasukkaita 0,7 %. Asukkaista 27,3 % kuului johonkin muuhun rotuun ja 20,6 % kuului kahteen tai useampaan rotuun. 77,1 % oli hispaanoja tai latinoita mistä tahansa rodusta. 52,2 % asukkaista puhui kotonaan jotain muuta kieltä kuin englantia ja 18,6 % oli syntynyt ulkomailla.
Tofol

Tofol on Mikronesian liittovaltioon kuuluvan Kosraen osavaltion pääkaupunki. Vuonna 2010 kaupungin asukasluku oli 2160.
Kosraen lukio sijaitsee kaupungissa.
Operaatio Hardtack II

Operaatio Hardtack II oli suoraa jatkoa Yhdysvaltain suorittamalle, aiemmalle ydinkoesarjalle: joka oli Operaatio Hardtack I. Vuonna 1958 suoritettiin kaikkiaan 37 ydinkokeen mittainen projekti, joka toteutettiin Nevadan koealueella ("NTS; Nevada Test Site"). Suunnittelutoimistoina olivat toimineet sekä LLNL että LANL.
Ydinkoesarjan räjäytyksiä tehtiin niin maan alla, kuin räjäytystorneista sekä ilmapalloista. Suurin koe oli 22 kilotonnin suuruinen "Blanca". Karkealta arviolta noin 1 000 DoD-viraston henkilöä osallistui tähän koesarjaan. Yhteismäärä räjäytteissä oli kuitenkin vain noin 46 kT, josta 18,5 kT maanpinnan yläpuolella räjäytettyinä. Ajallisesti tätä koesarjaa edelsi Operaatio Argus. Seuraaja oli Operaatio Nougat vuodesta 1961 vuoteen 1962, jota ennen oli kolmen vuoden mittainen moratorio eli ydinkoekielto Yhdysvaltain ja Neuvostoliiton välillä.
Poluwatin kieli

Poluwat on chuukilainen kieli, jota puhutaan pääsääntöisesti Mikronesian federaatioon kuuluvalla Poluwatin atollilla. Vuonna 2010 kielellä laskettiin olevan 1364 puhujaa. Kieli jaetaan kolmeen päämurteeseen ja sen katsotaan olevan uhanalainen.
Kielellä ei ole kirjallista standardia. Raamattua, tai sen osia, ei ole käännetty poluwatiksi.
Fonologia.
Konsonantit.
Lähde:
Vokaalit.
Lähde:
Kielioppi ja sanasto.
Poluwatin lukusanat vaihtelevat sen mukaan, lasketaanko esim. pyöreitä vai pitkulaisia esineitä. Perusluvut 1–10 poluwatiksi ovat seuraavat:
Arnum

Arnum on taajama Haderslevin kunnassa Tanskassa. Taajamassa oli 486 asukasta vuoden 2025 alussa.
Bevtoft

Bevtoft on taajama Haderslevin kunnassa Tanskassa. Taajamassa oli 728 asukasta vuoden 2025 alussa.
Fjelstrup

Fjelstrup on taajama Haderslevin kunnassa Tanskassa. Taajamassa oli 572 asukasta vuoden 2025 alussa.
Fole

Fole on taajama Haderslevin kunnassa Tanskassa. Taajamassa oli 225 asukasta vuoden 2025 alussa.
Jordan Mailata

Lafoga Jordan Mailata (s. 31. maaliskuuta 1997 Sydney, Uusi Etelä-Wales, Australia) on australialainen amerikkalaisen jalkapallon pelaaja. Hänen pelipaikkansa on ulompi hyökkäyksen linjamies. Mailata edustaa NFL-joukkue Philadelphia Eaglesia. Eagles varasi hänet seitsemännellä kierroksella 233. varausvuorolla . Mailata teki Eaglesin kanssa yli 2,5 miljoonan dollarin arvoisen tulokassopimuksen. Sopimuksen arvosta 89 392 dollarin osuus oli taattua rahaa. Syyskuussa 2021 Mailata teki Eaglesin kanssa nelivuotisen ja yhteensä 64 miljoonan dollarin arvoisen jatkosopimuksen. Sopimuksen arvosta 40,85 miljoonan dollarin osuus oli taattua rahaa. Huhtikuussa 2024 Mailata teki Eaglesin kanssa kolmivuotisen ja yhteensä 66 miljoonan dollarin arvoisen jatkosopimuksen. Sopimuksen arvosta 48 miljoonan dollarin osuus oli taattua rahaa ja se sisälsi 20 miljoonan dollarin allekirjoituspalkkion. Kaudella 2024 Mailata valittiin toiseen All-Pro-tähdistöjoukkueeseen ja hän voitti Eaglesin joukkueessa Super Bowl LIX:n. Mailata on pelannut 74 NFL:n runkosarjan ottelua. Näissä otteluissa hänellä on kolme taklausta, yksi aiheutettu rähmäys ja yksi rähmäyksen palautus. Mailata on pelannut yhdeksän NFL:n pudotuspelien ottelua. Näissä otteluissa hänellä on yksi taklaus. Tilastot päivitetty kauden 2024 jälkeen.
Gram (Haderslev)

Gram on taajama Haderslevin kunnassa Tanskassa. Taajamassa oli 2 448 asukasta vuoden 2025 alussa.
Hammelev

Hammelev on taajama Haderslevin kunnassa Tanskassa. Taajamassa oli 1 060 asukasta vuoden 2025 alussa.
Anticappella

Anticappella oli italialainen vuosina 1990–1998 ja 2009 toiminnassa ollut elektronista musiikkia esittänyt yhtye, jota johti Gianfranco Bortolotti. Anticappellan tunnetuimpia kappaleita olivat muun muassa "2 √ 231" ja "Move Your Body", jossa esiintyi myös alankomaalainen rap-artisti MC Fixx It. Vuonna 2009 yhtye palasi lyhyeksi ajaksi julkaisemalla kuusi uutta singleä.
Hejsager

Hejsager on taajama Haderslevin kunnassa Tanskassa. Taajamassa oli 264 asukasta vuoden 2025 alussa.
Varessäikän tuulivoimapuisto

Varessäikän tuulivoimapuisto on Pohjois-Pohjanmaalla Siikajoen Varessäikässä sijaitseva tuulivoimapuisto, jossa toimii yksi tuulivoimalaitos. Tuulivoimalan on rakentanut, sen omistaa ja sitä operoi Varestuuli Oy.
Paikalla on aiemmin toiminut kaksi 300 kilowatin tuulivoimalaitosta, jotka purettiin pois vuonna 2014.
Yleistä.
Varessäikkä on niemi, jossa sijaitsee vierasvenesatama, karavaanarialue ja uimaranta. Satama-alueen ympärille on rakennettu aallonmurtajat, jonka viereen tuulivoimalaitos on pystytetty. Tuulivoimalaitos on tanskalaisen Vestaksen valmistamaa V90-mallia, jonka tuuliturbiinin halkaisija 90 metriä ja kapasiteetti on 2,0 megawattia.
Historiaa.
Säikkä 1 ja Säikkä 2.
Varessäikkään rakennettiin 1992 kaksi tuulivoimalaitosta, jotka käynnistettiin huhtikuussa 1993. VTT:n keräämässä tuulivoiman vuositilastoissa on näitä voimaloita kutsuttu tunnuksella "Säikkä 1" ja "Säikkä 2". Voimalat omisti Spawer Kraft Ab. Voimalaitokset olivat Nordtankin valmistamia 300 kilowatin voimaloita. Voimalat lakkasivat tuottamasta sähköä 2014, jonka jälkeen ne purettiin ja poistettiin energiaviraston luettelosta vuonna 2015. Saman kohtalon kokivat loput Spawer Kraftin muutkin voimalat.
Uusi voimala.
Uuden voimalaitoksen rakentamista varten haettiin jo vuonna 2015 rakennuslupa, joka myönnettiin silloin. Rakennusluvalle haettiin vuosien aikana jatkoaikaa, kunnes voimalaitos päätettiin rakentaa. Voimalaitoksen paikka on vuokrattu Siikajoen Osakaskunnalta. Rakentamista varten perustettiin joulukuussa 2018 osakeyhtiö Varestuuli Oy, jonka toimipaikka on Oulussa . Voimalan perustukset toimitti talvella 2022 Suvic Oy, joka käytti raudoittamiseen keravalaista Naulakanta . Tuulivoimalaitos alkoi tuottaa sähköä vuonna 2023.
Uutiset.
Tuulivoimalan rakennuslupaan liittyvät erikoiset säädökset menivät ristiin matkailuyrittäjän ja häntä isännöivän Siikajoen Osakaskunnan etujen kanssa. Rakennuslupien myöntäjä vetoaa tuulivoimalaitoksen luomasta riskistä ja eväsi matkaparkkialueen rakennusluvan.
Toukokuussa 2025 uutisoitiin rakennusluvasta, jolla tuulivoimayhtiö voi rakentaa voimalan läheisyyteen akkuvaraston ja invertterin. Yhtiö on vuokrannut Siikajoen Osakaskunnalta pienen maa-alueen tätä varten.
Hoptrup

Hoptrup on taajama Haderslevin kunnassa Tanskassa. Taajamassa oli 612 asukasta vuoden 2025 alussa.
Jegerup

Jegerup on taajama Haderslevin kunnassa Tanskassa. Taajamassa oli 403 asukasta vuoden 2025 alussa.
Bavinchove

Bavinchove on kunta Pohjois-Ranskassa Nordin departementissa Hauts-de-Francen alueella. Se sijaitsee noin 35 kilometriä Dunkerquein kaupungista etelään.
Kunnan keskustassa oleva Saint-Omerin kirkko on alkujaan 1100- ja 1200-luvuilta peräisin oleva romaaninen rukoushuone. Rakennusta laajennettiin vuosisatojen kuluessa kylän väestön kasvaessa, kunnes 1700-luvulla rakennettiin kuori, jolloin kirkko sai nykyiseen muotonsa. Kirkon sisätiloissa on useita patsaita ja maalauksia sekä tyypillisiä flaamilaisia 1700-luvun alttaritauluja. Alttaritaulut restauroitiin vuonna 2013, ja ne listattiin historialliseksi muistomerkiksi vuonna 1980.
Kelstrup (Haderslev)

Kelstrup on taajama Haderslevin kunnassa Tanskassa. Taajamassa oli 204 asukasta vuoden 2025 alussa.
Tereza Rauturier

Tereza Rauturier (ent. Janošíková, s. 1999) on tšekkiläinen suunnistaja. 
Suunnistuksen Euroopan-mestaruuskilpailuissa vuonna 2022 Rakveressä hän oli mukana Tšekin toiseksi tulleessa viestijoukkueessa.
Nuorten MM-kilpailuissa Rauturier on sukunimellä Janošíková saavuttanut henkilökohtaisissa kilpailuissa kaksi hopeaa ja kaksi pronssia sekä viestihopean. 
Rauturier on edustanut Suunta Jyväskylää vuodesta 2021.
Kindergarten

Kindergarten on Con Man Gamesin ja Sean Youngin kehittämä ja SmashGamesin julkaisema seikkailupeli. Se julkaistiin 15. kesäkuuta 2017. Pelille on kehitetty jatko-osat "Kindergarten 2" ja "Kindergarten 3".
Pelaaminen.
Peli sijoittuu nimensä mukaisesti lastentarhaan. Siellä pelaaja on yksi oppilaista ja käy useaan kertaan maanantain läpi tarkoituksenaan käydä pelin hahmojen tarinalinjat läpi ja kerätä samalla Monstermon-kortteja, joiden kaikkien löytämisestä saa pelin lopetuksen.
Muut hahmot.
Hahmot, joilla ei ole omaa tarinalinjaa:
Herning Folkeblad

Herning Folkeblad (vuoteen 1883 "Vestjylland") on tanskalainen vuonna 1869 sanomalehti, joka ilmestyy Herningissä.
Horsens Folkeblad

Horsens Folkeblad on tanskalainen vuonna 1866 perustettu sanomalehti, joka ilmestyy Horsensissa.
Kalundborg Folkeblad

Kalundborg Folkeblad oli Tanskan Kalundborgissa ilmestynyt sanomalehti. Se perustettiin vuonna 1907 ja ilmestyi vuoteen 2011, jolloin se yhdistyi "Holbæk Amts Venstrebladin" kanssa. Uuden lehden nimeksi tuli "Nordvestnyt".
Kjerteminde Avis

Kjerteminde Avis oli Tanskan Kertemindessä ilmestynyt sanomalehti. Se perustettiin vuonna 1879. Vuodesta 2011 se on ilmestynyt vain verkkoversiona.
Paksalo

Paksalo on kylä Lohjan kaupungissa. Se sijaitsee Paksalon niemessä Hiidenveden rannalla ja sen läpi kulkee seututie 110 Helsingistä Turkuun Hiidenveden sillan ylitse.
Historia.
Paksalon historiasta löytyy suuria tilallisia. Kylässä ovat sijainneet muun muassa Akustin ja Markkulan rusthollit.
Paksalossa on toiminut myös kylän oma kansakoulu. Koulurakennus on edelleen jäljellä, nykyään kuitenkin yksityisasuntona.
Paksalossa on sijainnut myös katolisen kirkon toimintakeskus Stella Maris vuosina 1965–2017. Keskuksen rakennukset jouduttiin purkamaan niiden huonon kunnon vuoksi. Katolisen kirkon piispa Teemu Sippo päätti rakennusten purkamisesta sen jälkeen, kun tilojen myynti ei ollut tuottanut tulosta.
Palvelut.
Paksalossa Hiidenveden sillan kupeessa sijaitsevat ruokailupalveluja tarjoavat Hiidenpirtti ja Hiidenveden grilli. 
Paksalossa on myös koirien ulkoilualue, jota saa vuokrata koirien vapaana pitämiseen.
Rai (valuutta)

Rai (yapiksi "ray") on Mikronesian federaatioon kuuluvassa Yapin osavaltiossa perinteisessä käytössä ollut valuutta. Raiden kokoa ei ole erikseen määritelty: pienimmät ovat halkaisijaltaan muutaman tuuman ja suurimmat ovat auton kokoisia.
Huolimatta siitä, että rait yhdisttään nimenoman Yapiin, ne on kuitenkin louhittu Palaulta. Alkujaan kivirahat veistettiin valaan muotoisiksi, mihin niiden nimi myös viittaa. Kivirahojen louhiminen oli pitkä ja monimutkainen prosessi. Yapin päälliköt lähettivät alaisiaan Palaulle ensin neuvottelemaan pääsystä louhoksille, jonka jälkeen sovittiin hinnasta, jonka yapilaiset maksaisivat palaulaisille. Maksu suoritettiin joko vaihtokaupalla tai työpanoksella. Kivirahojen louhinta saattoi kestää useamman kuukauden, koska se tehtiin kivityökaluilla. Yapilaisen perimätiedon mukaan Anagumang-niminen päällikkö johti tutkimusmatkailijoita Palaulle, jossa yapilaiset hämmästelivät Palaun runsaita kivivarantoja.
Rait olivat erittäin arvokkaita ja niitä annettiin lahjoiksi erityisten merkittävien tapahtumien, kuten häiden, yhteydessä. Niitä pidettiin esillä julkisilla paikoilla, millä yapilaiset perheet osoittivat vaurauttaan ja sosiaalista asemaansa. Taloustieteilijä Milton Friedman on käsitellyt Yap-saaren rahataloutta artikkelissaan "The Island Of Stone Money". Hänen mukaansa rait ovat yhtä todellinen valuutta kuin länsimaalaisten keskuspankkien liikkeelle laskemat valuutat huolimatta siitä, että kivirahoihin liittyy paljon yapilaisia taruja ja kertomuksia. Rait olivat myös juurikin rahaan verrattavassa käytössä, koska niitä vaihdettiin tavaroihin, palveluihin tai niillä maksettiin esim. panttivankien lunnaat.
Yhteensä rai-kivirahoja arvioidaan olleen 13 000, joista 7000 on säilynyt näihin päiviin saakka. Raita on päätynyt myös ulkomaille esim. Kanadan pankin museon aulaan. Myös Yhdysvalloissa ja Japanissa on joitakin kiviä. Rai-kivien veistäminen loppui 1900-luvun alussa ja 1960-luvulta lähtien raiden kuljettaminen Yapin ulkopuolelle on ollut lainvastaista.
Osa raista on edelleen paikallisten yksityisomistuksessa. Suurin osa yapilaisista ei kuitenkaan omista yhtäkään raita.
Jim Wellsin piirikunta

Jim Wellsin piirikunta () on Yhdysvaltojen Texasin osavaltiossa sijaitseva piirikunta. Sen väkiluku oli 38 891 vuonna 2020. Piirikunnan hallintokeskus on Alicen kaupunki. Piirikunta on perustettu vuonna 1911, ja se on nimetty texasilaisen tuomarin ja paikallisen puoluepomon James B. ”Jim” Wellsin mukaan.
Väestö.
Vuoden 2020 väestönlaskennassa Jim Wellsin piirikunnan asukasluku oli 38 891. Asukkaista valkoisia oli 57,0 %, mustia 0,7 %, alkuperäisasukkaita 0,7 % ja aasialaisia 0,4 %. Asukkaista 12,8 % kuului johonkin muuhun rotuun ja 28,4 % kuului kahteen tai useampaan rotuun. 79,3 % oli hispaanoja tai latinoita mistä tahansa rodusta. 48,8 % asukkaista puhui kotonaan jotain muuta kieltä kuin englantia ja 4,6 % oli syntynyt ulkomailla.
Modekngei

Modekngei on Palaulla harjoitettava uskonto, jossa yhdistyvät perinteiset palaulaiset esikristilliset perinteet sekä kristinusko. Monoteistinen uskonnollinen liike sai alkunsa vuonna 1915, kun Babeldaobin saarelta kotoisin oleva Tamadad alkoi saarnata. Uusi uskonto oli yksi keino vastustaa japanilaisten siirtomaaisäntien assimilaatiota säilyttäen osia perinteisestä palaulaisesta kulttuurista. Tamadadille modekngei oli myös silta modernin ja perinteiden välillä.
Jeesus on modekngein mukaan pelastaja. Pyhien kirjoitusten sijaan modekngei painottaa suullisesti välitettäviä tarinoita, rukouksia ja lauluja. Modekngei on korostaa myös palaulaisten siteitä perinteisiinsä, vahvoja perhesuhteita ja yhteisön merkitystä. Uskonnon harjoittajat pyrkivät elämään mahdollisimman "puhdasta" elämää. Alkoholi ja huumeet ovat modekngein mukaan kiellettyjä. 
Vuonna 2023 arviolta 5 % palaulaisista harjoitti modekngeita. Uskonto on omaleimainen nimenomaan Palaulle. Ngatpangin osavaltiossa sijaitseva Belau Modekngei -koulu on palaulainen sisäoppilaitos, jossa voi high school -koulutuksen lisäksi opiskella ammattiopintoja, nojaa modekngein periaatteisiin.
Kuninkaallinen Pyhän Yrjön sotilasritarikunta

Kuninkaallinen Pyhän Yrjön sotilasritarikunta () on tongalainen sotilasritarikunta, joka perustettiin 31. heinäkuuta 2009 kuningas George Tupou V:n käskystä. Kunniamerkillä palkitaan ansioituneita sotilashenkilöitä. Saajan ei tarvitse olla Tongan kansalainen.
Ritarikunnassa on viisi luokkaa (suurristi, suurupseeri, komentaja, upseeri, ritari) sekä kolme mitaliluokkaa (kultainen, hopeinen ja pronssinen), mutta ritarikunnan nauha on samanlainen:
Tongan kuningashuoneen ritarikunta

Tongan kuningashuoneen ritarikunta () on tongalainen ritarikunta, joka perustettiin 31. heinäkuuta 2009 kuningas George Tupou V:n käskystä. Ritarikunnalla palkitaan henkilöitä, jotka ovat ansioituneet poikkeuksellisella tavalla kruunun hyväksi. Ritarikunta korvasti .
Ritarikunnassa on viisi virallista luokkaa (suurristi, suurupseeri, komentaja, upseeri, ritari) ja kolme mitaliluokkaa (kultainen, hopeinen, pronssinen). Ritarikunnan nauha on keltainen kahdella vaaleaninisellä raidalla:
Veeti Tikkanen

Veeti Tikkanen on suomalainen laulaja ja vuoden 2025 tangokuningas.
Tikkanen valittiin Seinäjoen tangomarkkinoiden yhteistyökumppanin Suomalaisen tangon Satumaa -yhdistyksen järjestämässä laulukilpailussa tangovekaraksi vuonna 2013 ja tangonuoreksi vuonna 2016. Tangokuninkaaksi hänet kruunattiin yksistään yleisöäänillä heinäkuussa 2025. Hän lauloi ensimmäisellä kierroksella tangon ”Kuu kylmä kuningatar” ja superfinaalissa Hectorin kappaleen ”Tuulisina öinä”. 
Tikkanen on opiskellut musiikin teoriaa Imatran musiikkiopistossa ja laulua laulunopettaja Teija Immosen opissa. Hän on valmistunut ylioppilaaksi Sibelius-lukiosta vuonna 2022. 
Tikkanen toimi varusmiespalveluksensa aikana vuonna 2024 Puolustusvoimien varusmiessoittokunnan showbandin ja viihdeorkesterin solistina. Hän suoritti palvelusaikanaan valtakunnallisen sotilasmusiikkialan aliupseerikurssin. 
Tikkanen oli mukana Ylen nuoria esittelevässä "Laita ittes likoon" -dokumenttisarjassa vuonna 2018.
Tikkanen on kotoisin Korvenkylästä Joutsenosta. Hänet valittiin vuoden joutsenolaiseksi elokuussa 2019. Hänen avopuolisonsa Ronja Pehkonen voitti Kultainen Harmonikka -mestaruuskilpailun vuonna 2023.
Naisten Superpesiksen kausi 2025

Naisten Superpesiksen kausi 2025 on Suomen pesäpallon naisten pääsarjan Naisten Superpesiksen 36. kausi.
Sarjajärjestelmä.
Runkosarja.
Runkosarjan muodostavat kaksinkertainen sarja sekä joukkuetta kohden kaksi lisäottelua, joiden otteluparit on määritelty viime kauden sijoitusten perusteella:
Runkosarjan avauspeli pelattiin Fuengirolassa. Huhtikuussa pelatussa ottelussa Fera oli Pöytyän Urheilijoita parempi lukemin 2-0 (6-2, 10-4).
Ylemmät pudotuspelit.
Runkosarjan kuusi parasta etenevät suoraan puolivälieriin. 7.–10. sijoittuneet jatkavat puolivälieräkarsintaan, joka pelataan ottelupareina (7. vs. 10. ja 8. vs. 9.). Puolivälieräkarsinta pelataan paras kolmesta -järjestelmällä. Pudotuspeliparit muodostetaan runkosarjan sijoitusten perusteella. Kotietu on aina runkosarjassa paremmin sijoittuneella joukkueella. Puolivälierät, välierät ja loppuottelu pelataan paras viidestä –järjestelmällä. Paras kahdesta -järjestelmällä pelattavan pronssiottelun aloituksen koti- tai vieraskentällään päättää runkosarjassa paremmin sijoittunut joukkue. Jos pronssiottelussa otteluvoitot ovat tasan, jatko-otteluna pelataan ylimääräinen kotiutuskilpailu ratkaisuun saakka. Jatko-ottelussa ovat käytettävissä toisessa pronssiottelussa edustuskelpoiset pelaajat.
Alemmat pudotuspelit.
Runkosarjassa 11. ja 12. sijoittuneet joukkueet pelaavat putoamiskarsinnan paras viidestä -järjestelmällä. Häviäjä putoaa Ykköspesikseen kaudelle 2026 ja voittaja jatkaa Superpesis-karsintaan Ykköspesiksen loppuottelun häviäjää vastaan. Ykköspesiksen loppuottelun voittaja nousee Superpesikseen kaudelle 2026. Superpesis-karsinnan voittaja pelaa Superpesiksessä ja häviäjä Ykköspesiksessä kaudella 2026.
Hyvinkään Tahkon luopuminen sarjapaikasta.
Tahkon johtokunta tiedotti joukkueen tilanteesta ja ratkaisustaan ensimmäisen kerran 10. heinäkuuta. Nyt seura on vahvistanut asian Superpesis Oy:lle.
Tahko ei siis osallistu putoamiskarsintaan eikä mahdolliseen Superpesis-karsintaan. Ratkaisun myötä seuralla on pesäpallon kilpailumääräysten mukaisesti mahdollisuus ”anoa sarjapaikkaa korkeimmillaan kahta sarjaporrasta alempaa” eli suomensarjasta.
Ainoana muutoksena sarjajärjestelmiin naisten Superpesiksen putoamiskarsinta jää pelaamatta. Superpesiksen runkosarjassa 11. sijoittunut Laitilan Jyske pelaa sarjapaikastaan Superpesis-karsinnassa Ykköspesiksen loppuottelun häviäjää vastaan. Ykköspesiksen voittaja nousee Superpesikseen kaudelle 2026.
David Holden

David Holden (1924 Sunderland, Britannia – 1977 Kairo, Egypti) oli brittiläinen ulkomaantoimittaja ja kirjeenvaihtaja, joka seurasi erityisesti Lähi-idän arabivaltioita. Hän työskenteli muun muassa Sunday Timesin toimittajana.
Holden oli naimisissa toimittaja Ruth Lynamin kanssa. Ennen avioliittoaan hänellä oli myös pitkäaikainen homoseksuaalinen suhde Neuvostoliiton tiedustelupalvelu KGB:n vakoojan Leo Silbermanin kanssa.
Holden tunnetaan erityisesti kuolemastaan henkirikoksen uhrina sekä häneen kohdistuneista vakoojaepäilyistä.
Murha ja vakoojaepäilyt.
Holden ammuttiin Kairossa joulukuussa 1977 pian sen jälkeen, kun hän oli saapunut kaupunkiin työtehtäviään varten. Surmaajia ei koskaan saatu kiinni.
Holdenin on hänen kuolemansa jälkeen epäilty työskennelleen vakoojana, minkä on epäilty olleen myös motiivi hänen surmansa taustalla.
Holdenin kuoleman jälkeen Sunday Times kokosi toimittajaryhmän, joka lähti selvittämään Gillmanin murhaa. Ryhmään kuulunut Peter Gillman kirjoitti vuonna 1978 lehdelle sisäisen raportin, jossa hän kertoi uskovansa Holdenin työskennelleen yhdelle tai useammalle tiedustelupalvelulle. Gillman kirjoitti myös uskovansa, että Holdenin murha liittyi hänen työskentelyynsä vakoojana.
Gillman ja toimittaja Emanuele Midolo julkaisivat vuonna 2025 Holdenin tapausta käsittelevän kirjan, jossa he kertoivat uskovansa Holdenin työskennelleen KGB:lle ja mahdollisesti myös Yhdysvaltain keskustiedustelupalvelu CIA:lle.
Fleetway Publications

Fleetway Publications oli brittiläinen kustantamo, joka toimi vuosina 1954–1996 ja keskittyi erityisesti sarjakuvien julkaisemiseen. 
Yhtiö perustettiin vuonna 1959, kun Mirror Group osti Amalgamated Pressin, ja se nimettiin uudelleen Fleetwayksi Lontoossa sijaitsevan Fleetway House -rakennuksen mukaan. Vuonna 1961 Fleetway osti kilpailijansa Odhams Pressin, ja vuonna 1963 yhtiö sulautui osaksi IPC Groupia. Vuonna 1968 IPC yhdisti kaikki tytäryhtiönsä IPC Magazines -yksiköksi, mutta Fleetway-nimeä käytettiin edelleen sarjakuvajulkaisuissa.. Vuonna 1987 IPC Magazines myi sarjakuvatoimintansa, ja Fleetway perustettiin uudelleen, jolloin sille siirrettiin oikeudet kaikkiin IPC:n vuoden 1970 jälkeen luomiin sarjakuvahahmoihin sekä 26 muuhun hahmoon Buster-lehdestä. Vuonna 1991 yhtiön nimi muutettiin virallisesti Fleetway Editions Ltd:ksi. Myöhemmin tanskalainen Egmont osti Fleetwayn, ja 1990-luvun puolivälissä yrityksen nimeksi tuli Egmont Fleetway. Vuonna 2000 Egmont myi 2000 AD -sarjakuvan ja siihen liittyvät julkaisut Rebellionille, minkä jälkeen Fleetway-nimi poistui käytöstä.
Julkaisut ja sisältö.
Fleetway Publications tunnettiin erityisesti sarjakuvistaan, jotka kattoivat tieteisfiktion, toiminnan, huumorin ja sota-aiheiset teemat. Yhtiö julkaisi 142 sarjaa ja lähes 3 650 yksittäistä numeroa, mukaan lukien kuukausittain ilmestyviä lehtiä, erikoisnumeroita, vuosikirjoja ja kokoelmia. Tunnetuimpia julkaisuja olivat 2000 AD, Judge Dredd, Crisis ja Revolver sekä vuosikirjat kuten 2000 AD Annual ja Judge Dredd Annual. Muita merkittäviä sarjoja olivat esimerkiksi Ace Trucking Co., ja tunnettuja hahmoja olivat Judge Dredd ja Strontium Dog. Fleetwayn teokset olivat usein kuvitettuja ja suunnattu lapsille sekä nuorille aikuisille, ja ne käsittelivät monenlaisia aiheita supersankareista toiseen maailmansotaan. Yhtiö julkaisi myös musiikkilevyjen kansikuvia 1960-luvulla, erityisesti The Beatlesin, The Animalsin ja The Holliesin levyihin liittyen.
Merkittävät tekijät ja vaikutus.
Fleetwayn tuotantoon osallistui useita tunnettuja sarjakuvantekijöitä, kuten Alan Grant, Pat Mills, Carlos Ezquerra ja John Wagner. Kustantamon vaikutus brittiläiseen sarjakuvakulttuuriin oli merkittävä, erityisesti tieteis- ja toimintasarjakuvien osalta. Fleetwayn julkaisut loivat perustan monille ikonisille hahmoille ja tarinoille, jotka ovat vaikuttaneet sarjakuvakulttuuriin laajasti.
Phaeton (planeetta)

Phaeton on hypoteettinen planeetta, jonka on ehdotettu sijainneen Marsin ja Jupiterin välisellä asteroidivyöhykkeellä.
Historia ja löydöt.
1700-luvulla kehitettiin Titiuksen–Boden laki, joka ennusti planeetan olemassaolon Marsin ja Jupiterin välisellä alueella. Vuonna 1801 Giuseppe Piazzi löysi kääpiöplaneetta Cereksen, joka sijaitsi ennustetulla etäisyydellä. Pian tämän jälkeen löydettiin muita kappaleita, kuten Pallas (1802), Juno (1804) ja Vesta, mikä osoitti, että alueella oli useita pieniä kappaleita yhden planeetan sijaan. Tämä johti asteroidivyöhykkeen käsitteen muodostumiseen. Heinrich Olbers ehdotti, että asteroidit voisivat olla tuhoutuneen planeetan, Phaetonin, jäänteitä.
Johannes Kepler esitti jo 1600-luvulla hypoteesin planeetasta Marsin ja Jupiterin välissä, mutta sitä ei löydetty. Asteroidivyöhykkeen löytyminen tuki osin Titiuksen–Boden lakia, mutta vyöhykkeen kokonaismassa on vain noin 4 % Kuun massasta, mikä ei riitä planeetan muodostamiseen.
Tieteelliset teoriat.
Nykykäsityksen mukaan asteroidivyöhyke koostuu aurinkokunnan muodostumisen aikaisista jäänteistä, joita Jupiterin voimakas gravitaatio esti yhdistymästä planeetaksi. Asteroidien yhteismassa on liian pieni planeetan muodostamiseen, ja niiden hajanainen rakenne ei tue teoriaa tuhoutuneesta planeetasta. Simulaatiot osoittavat, että planeettojen hajoaminen aurinkokunnan myöhemmissä vaiheissa on epätodennäköistä, koska tuhoutumismekanismit liittyvät aurinkokunnan varhaisiin vaiheisiin.
Joissakin malleissa on esitetty, että Marsin ja asteroidivyöhykkeen välissä olisi voinut olla planeetta, joka ajautui epävakaalle radalle ja mahdollisesti törmäsi Aurinkoon. Tämä hypoteesi ei kuitenkaan täysin selitä asteroidivyöhykkeen nykyistä koostumusta.
Phaetonin hypoteesi.
Phaetonin teoria syntyi 1800-luvulla Cereksen ja muiden asteroidien löytymisen myötä. Aluksi Cereksen arveltiin olevan osa Phaetonia tai sen kuu. Wilhelm Olbers ehdotti, että asteroidit ovat peräisin hajonneesta planeetasta, mahdollisesti Jupiterin gravitaation vaikutuksesta. Teoria selittää asteroidien epäsäännöllisen muodon ja niiden sijainnin, mutta se ei ole saanut laajaa tieteellistä tukea.
Aikaisemmin Phaetonin ajateltiin voineen tuhoutua Jupiterin vaikutuksesta, ja asteroidivyöhyke nähtiin todisteena tästä. Nykyisin tätä käsitystä pidetään epätodennäköisenä tieteellisten havaintojen perusteella.
Käsitykset ja populaarikulttuuri.
Phaetonin teoriaan on liitetty vaihtoehtoisia käsityksiä, erityisesti populaarikulttuurissa. Jotkut ovat ehdottaneet, että Phaetonilla olisi ollut kehittynyt sivilisaatio, joka aiheutti planeetan tuhon. Toiset kertomukset väittävät, että Phaeton olisi hajonnut noin 5 000 vuotta sitten, aiheuttaen meteoriittisateita, jotka näkyivät Maassa. Nämä käsitykset eivät perustu tieteellisiin todisteisiin vaan ovat spekulatiivisia.
Madou Plaza Tower

Madou Plaza Tower on Belgian pääkaupungissa Brysselissä sijaitseva rakennus, jossa toimii Euroopan komission Kilpailun pääosasto (DG-COMP).
Se on Brysselin neljänneksi korkein rakennus.
RAF Marham

RAF Marham on vuonna 1916 perustettu Britannian kuninkaallisten ilmavoimien lentotukikohta Etelä-Englannissa. Sinne on sijoitettu 617. lentolaivue "Dambusters".
Norfolkin King's Lynnin liepeillä sijaitsevaan ilmatukikohtaan sijoitettiin 2020-luvun alussa Lockheed Martin F-35B -hävittäjiä.
Euroopan unionin toimielimet

Euroopan unionin toimielimet ovat seitsemän keskeistä Euroopan unionin organisaatiota. Niiden lisäksi EU:lla on 7 muuta elintä, yli 30 erillisvirastoa, 20 erityistehtäviä hoitavaa virastoa ja elintä sekä 4 toimielinten yhteistä palveluyksikköä.
Päätöksentekoon osallistuvat
Niiden työtä täydentävät
Petetty (vuoden 1954 elokuva)

Petetty () on vuonna 1954 ensi-iltansa saanut Gottfried Reinhardtin ohjaama yhdysvaltalainen romanttinen sotadraamaelokuva, jonka pääosissa ovat Clark Gable, Lana Turner ja Victor Mature.
"Petetty" sai ensi-iltansa Yhdysvalloissa 3. syyskuuta 1954 ja Suomessa 1. huhtikuuta 1955. Elokuva oli Clark Gablen viimeinen Metro-Goldwyn-Mayerin elokuva, jossa hän näytteli studion sopimusnäyttelijänä. Kun hänen yli 20-vuotinen elokuvasopimuksensa MGM:n kanssa päättyi, hän jatkoi uraansa itsenäisenä näyttelijänä. Elokuva oli myös viimeinen neljästä Gablen ja Turnerin yhteisestä elokuvasta.
"Petettyä" parodioitiin elokuvassa "Top Secret! – huippusalaista!" (1984).
Juoni.
"Petetty" sijoittuu toiseen maailmansotaan ja alkaa vuodesta 1943. Kun Englannissa asuvaa alankomaalaista Carla Van Ovenia (Lana Turner) suunnitellaan brittiläisen tiedustelupalvelun ja natseja vastaan taistelevan alankomaalaisen vastarintaliikkeen ”The Scarf” -koodinimellä tunnetun kapinallisjohtajan (Victor Mature) väliseksi yhteyshenkilöksi, alankomaalaiseversti, tiedustelu-upseeri Pieter Deventer (Clark Gable), epäilee häntä aluksi kaksoisagentiksi. Lopulta Carla saa vakuutettua Pieterin olevan väärässä. Carlan ollessa vakoojakoulutuksessa hän ja Pieter rakastuvat toisiinsa. Kun Carla lähetetään tehtäväänsä varten saksalaisten miehittämään Alankomaihin, hän liittyy The Scarfin riveihin vakoilemaan natseja. Kun vastarintaliike alkaa kärsiä vakavista tappioista, ja sen tehtävät alkavat epäonnistua, Alankomaihin The Scarfin avuksi lähetetty Pieter alkaa epäillä, kenen puolella Carla todellisuudessa taistelee.
Tuotanto.
Kesällä 1953 työnimellä "The True and the Brave" kulkeneen "Petetyn" rooleihin harkittiin aluksi muun muassa Gregory Peckiä ja Richard Widmarkia.
"Petetyn" tuotanto alkoi syyskuun lopulla 1953. Suurin osa Eastmancolor-värielokuvajärjestelmällä kuvatusta elokuvasta kuvattiin Lontoossa ja Alankomaissa. MGM:n studioilla Culver Cityssä kuvattiin kohtaukset, joiden näyttelijät eivät matkustaneet elokuvan kuvauksiin Eurooppaan. Elokuvan tuotanto saatiin päätökseen joulukuun puolessa välissä 1953. Joitain kohtauksia alettiin kuvata tammikuun lopulla 1954.
Seuraava päivä

Seuraava päivä ("The Day After") on Nicholas Meyerin ohjaama yhdysvaltalainen katastrofielokuva, alun perin television minisarja vuodelta 1987. Kylmän sodan aikaan sijoittuva dystopiadraama kertoo kuvitellusta tilanteesta, jossa Neuvostoliitto tekee ydinaseiskuja Yhdysvaltoihin. Tapahtumat keskittyvät Kansas Cityn liepeille, ja päärooleja näyttelevät muun muassa Jason Robards ja JoBeth Williams.
ABC-televisioyhtiön tuottama draama on yksi televisiohistorian kohutuimmista tuotannoista. Siinä luotiin pasifismin hengessä todentuntuinen ydinsodan jälkeinen maailma uhreineen, joukkokuolemineen ja nälänhätineen. Konservatiiviset piirit pitivät sitä jopa neuvostopropagandana. Kohun seurauksena ABC-yhtiö päätti tuottaa samankaltaisesta aiheesta patrioottisemman tarinan, minisarjan "Miehitetty Amerikka" (1987).
Vastaanotto.
Elokuvaa oli jo kuukausia ennen televisioensi-iltaa näytetty suljetuissa esikatselutilaisuuksissa ympäri Yhdysvaltoja. Ronald Reaganin hallinto paheksui elokuvaa, kun taas erityisen innostunut siitä oli maan rauhanliike. Ensi-illan jälkeen ABC-yhtiö järjesti keskustelutilaisuuden, johon osallistuvat muun muassa Yhdysvaltojen ulkopolitiikan nimimies Henry Kissinger sekä ydinaseiden vastustajana tunnettu Carl Sagan.
Suomessakin elokuva herätti huomiota jo etukäteen. "Helsingin Sanomien" USA:n kirjeenvaihtaja Matti Verkkola kirjoitti sen aikaansaamasta ennakkokohusta melkein kokosivun mittaisen jutun 20. marraskuuta 1983, jolloin elokuva vasta sai ensiesityksensä Yhdysvalloissa.
"Seuraava päivä" tuotiin Suomessa elokuvateattereihin tammikuussa 1984, ja "Helsingin Sanomien" elokuvakriitikko Helena Ylänen antoi siitä murska-arvion. Hänestä se ei täyttänyt elokuvan mittoja ilmeettömine kuvauksineen ja persoonattomasti näyteltyine banaaleine ihmishahmoineen. ”"Seuraava päivä" on tylsääkin tylsempi. [--] Siinä ei ole nousuja eikä laskuja. Ei kauhua, jännitystä eikä ilonhetkiä. Kaikki on samaa ranskanpullaa, vesitettyä, latistettua ja turvallista.”
"Video-oppaassa" vuodelta 1994 Kati Sinisalo luonnehti "Seuraavaa päivää" kaikki katastrofielokuvan keinot käyttäväksi tuotannoksi, joka kuitenkin sievistelee ydintuhon vaikutukset idyllisen pikkukaupungin ongelmiksi. Elokuva sai häneltä kaksi tähteä viidestä, mikä vastaa sanallista arviota ”keskinkertainen”.
Louise Weiss (rakennus)

Louise Weiss on rakennus Ranskan Strasbourgissa. Euroopan parlamentti kokoontuu siellä tärkeimpiin istuntoihinsa. 
Rakennus on saanut nimensä Louise Weissin mukaan, ja hänen pronssinen rintakuvansa on rakennuksen aulassa.
Ulkoseinien materiaali, lasi, symboloi avointa ja läpinäkyvää demokratiaa, kun taas katon keskeneräinen ulkomuoto viittaa meneillä olevaan EU hankkeeseen.
Yhdysvaltain rajavartiolaitos

Yhdysvaltain rajavartiolaitos (, USBP) on Yhdysvaltain liittovaltion virasto, jonka pääasiallinen tehtävä on maan rajojen valvominen. Se kuuluu Yhdysvaltain tulli- ja rajavartiolaitokseen ja siten Yhdysvaltain sisäisen turvallisuuden ministeriön ("Department of Homeland Security") alaisuuteen.
Se on yksi suurimmista liittovaltion lainvalvontaviranomaisista. Virastolla oli 19 648 agenttia vuonna 2019 ja sen budjetti oli 3,8 miljardia Yhdysvaltain dollaria vuodeksi 2017.
Espace Léopold

Espace Léopold on rakennusryhmä Belgian Brysselissa. Euroopan parlamentti työskentelee sen tiloissa muulloin, paitsi yhden viikon kuukaudessa, jolloin se on Strasbourgissa, Louise Weiss -rakennuksissa. Rakennuksen istuntosalissa on paikat 857 europarlamentaarikolle.
Steven Füglister

Steven Füglister (s. 25. tammikuuta 1986 Zürich, Sveitsi) on sveisiläissyntyinen Filippiinejä edustava jääkiekkoilija. 
Pelaajaura.
Füglister pelasi vuosina 2001–2004 EHC Klotenin juniorijoukkueissa. Kauden 2004–2005 hän oli kokonaan pelaamatta ja palasi seuraavaksi kaudeksi pelaamaan EHC Bülachin joukkueeseen Sveisin kolmannelle sarjatasolle jossa pelasi kevääseen 2009 asti. Seuraavaksi kaudeksi hän siirtyi samalla sarjatasolla pelanneen EHC Winterthurin joukkueeseen jossa pelasi viisi kautta.
Kauden 2014–2015 Füglister oli jälleen pelaamatta. Tässä välissä hän myös muutti Filippiineille ja pelasi seuraavalla kaudella ensimmäiset ottelunsa Manila Griffinsien joukkueessa Manila Ice Hockey Leaguessa ollen myös joukkueensa kapteeni.
Kaudelle 2018–2019 liigan nimi muuttui Philippines Hockey Leagueksi ja joukkueen nimi Manila Chiefsiksi. Seuraavalla kaudella hän pelasi Philippine Eaglesin joukkueessa, josta hän palasi takaisin Chiefsin riveihin.
Maajoukkue.
Kaudella 2001–2002 Füglister pelasi joitain maaotteluita Sveitsin alle 16-vuotiaiden jääkiekkomaajoukkueessa, mutta ei tullut valituksi ikäluokan arvokisoihin.
Muutettuaan Filippiineille ja saatuaan maan edustusoikeuden hän pelasi ensimmäiset ottelunsa Filippiinien maajoukkueessa Aasian talvikisoissa ollen joukkueensa kapeeni. Neljässä ottelussa hän teki viisi maalia ja 11 pistettä ollen joukkueensa kolmanneksi paras pistemies.
Seuraavana vuonna hän pelasi maajoukkueen mukana Aasian Challenge Cupissa niin ikään neljä ottelua joissa teki 12 maalia ja 21 pistettä.
Vuonna 2023 Filippiinit pelasi ensimmäistä kertaa maailmanmestuuskilpailujen neljännessä divisioonassa. Füglister pelasi kolme ottelua tehden kolme maalia ja 11 pistettä.
Valmentajana.
Oman pelaamisensa ohessa Füglisten on toiminut Filippiinien naisten jääkiekkomaajoukkueen päävalmentajana vuoden 2017 Challenge Cupissa sekä seuraavana vuonna alle 20-vuotiaiden jääkiekkomaajoukkueen päävälmentajana ikäluokan Challenge Cupissa.
Ilsur Metšin

Ilsur Raisovitš Metšin (, ; s. 24. huhtikuuta 1969 Nižnekamsk) on tataaritaustainen venäläinen poliitikko, joka on toiminut Tatarstanin pääkaupungin Kazanin pormestarina vuodesta 2005. Tätä ennen hän toimi pormestarina kotikaupungissaan Nižnekamskissa ja muun muassa Tatarstanin tasavallan valtioneuvoston varajäsenenä. Metšinin huomionosoituksiin lukeutuu Alekstanteri Nevskin ritarikunta ja "Vuoden paras pormestari" -palkinto. Metšin on oikeustieteen kandidaatti.
Jousi (sukunimi)

Jousi on suomalainen sukunimi:
Romanialaisten yhtenäisyyden liitto

Romanialaisten yhtenäisyyden liitto (AUR, ) on romanialainen kansallismielinen ja laitaoikeistolainen puolue.
Aatemaailma.
AUR perustettiin vuonna 2019 edistämään Romanian kansallista identiteettiä ja romanialaisten yhdistymistä. Puolue painottaa Romanian kulttuurin ja kielen edistämistä, Romanian suvereenisuutta sekä perinteisiä arvoja ja perhettä. AUR:n perustaja ja puheenjohtaja George Simion luonnehtii puoluetta kristilliseksi, nationalistikseksi ja isänmaalliseksi.
Puolue vastusti COVID-19-rokotuspakkoja ja maskipakkoja. Se vastustaa myös homoavioliittoja ja kannattaa Moldovan liittämistä Romaniaan.
Toinen puolueen perustajista, toimittaja Claudiu Târziu oli homoavioliittoja vastustavan Perheiden liiton jäsen ja vaati kansanäänestystä estääkseen saman sukupuolen avioliitot 2018.
Historia.
AUR sai vuoden 2020 parlamenttivaaleissa yli 9 % äänistä. Puolueen kannatus oli erityisen korkea romanialaisen diasporan keskuudessa Italiassa, Ranskassa ja Espanjassa.
Vuosina 2021–2022 puolueen gallup-kannatus oli yli 22 prosenttia sen vastustaessa LGBT-liikettä ja korruptoitunutta liberaalia eliittiä antisemiittisin sanankääntein. Sittemmin puolue jakaantui, ja Târziun siipi halusi puolueesta suuremman yleisön hyväksymän konservatiivipuolueen. Simionin puoli taas halusi puolueen pysyvän radikaalina. Maaliskuussa 2022 järjestettiin puoluekokous ja välejä soviteltiin. Puolue hyväksyi Târziun EU-myönteisen linjan ja puolueesta puhdistettiin Venäjän myötäilijät. Radikaalimpi aines kuten NATO:n ja EU:n vastustajat ja WEF:n Great Reset -teoriasta huolestuneet jättivät puolueen ja perustivat omia liikkeitään kuten "Romanian kansan patrioottien puolue" ja "Ortodoksinen veljeskunta".
Vuoden 2024 parlamenttivaaleissa AUR sai 17,9 % äänistä ja 65 paikkaa. Keväällä 2025 puolueen gallup-kannatus nousi 30 prosenttiin.
Metodistikirkon talo

Metodistikirkon talo on Tampereen Jussinkylässä sijaitseva asuin- ja liiketalo, jonka on suunnitellut Osuusliike Voimalle tamperelainen rakennusmestari Frans Jousi.
Historia.
Lapintien Voima.
Lapintien Voima on alkujaan liike- ja kulttuurirakennus Tampereen Lapintiellä. Rakennus valmistui vuonna 1924, ja se oli Jousen suurin ja monipuolisin suunnitelma Voimalle. Rakennus on kolmekerroksinen, ja sen julkisivu on vaaleaa rapattua tiiltä.
Rakennuksen katutasossa oli alun perin Voiman myymälöitä, kuten elintarvike-, vaate- ja rautakauppa. Toisessa kerroksessa oli Voiman ravintola joka oli yksi Tampereen hienoimmista ja suosituimmista ruokapaikoista. Kolmannessa kerroksessa oli Voiman juhlasali, joka oli tilava ja koristeellinen. Juhlasalissa järjestettiin Voiman omia tilaisuuksia, kuten kokouksia, kursseja ja juhlia mutta myös ulkopuolisten vuokraamia tapahtumia, kuten näytelmiä ja tansseja. Ylimmässä kerroksessa oli asuntoja. Rakennuksen pihalla oli autotalli kahdeksalle autolle.
Metodistikirkon talo.
Rakennuksen osti vuonna 1962 Suomen Metodistikirkko, joka muutti sen kirkoksi. Kirkko kokoontui aluksi kolmannessa kerroksessa sijaitsevassa juhlasalissa, mutta rakensi myöhemmin uuden kirkkosalirakennuksen samalle tontille vuonna 1968. Juhlasalin käytöstä jumalanpalveluspaikkana muistuttavat edelleen Lapintien puoleisessa seinässä olevat ristiaiheiset ornamentit. Rakennus on suojeltu, ja se on nykyään Metodistikirkon ja muiden yhteisöjen käytössä.
Voiman ravintola.
Voiman ravintola oli osa Lapintien Voiman rakennusta. Ravintola avattiin vuonna 1925 ja se oli aikansa yksi Tampereen hienoimmista ja suosituimmista ruokapaikoista. Ravintola oli sisustettu tyylikkäästi ja siellä oli useita erilaisia saleja, kuten ruokasali, kahvila, biljardisali ja kabinetteja. Ravintolan ruokalista oli monipuolinen ja laadukas, ja siellä tarjoiltiin sekä suomalaisia että kansainvälisiä ruokia. Ravintola oli myös tunnettu hyvästä palvelustaan ja edullisista hinnoistaan. Ravintola oli avoinna joka päivä aamusta iltaan, ja siellä järjestettiin myös erilaisia tilaisuuksia, kuten lounaita, päivällisiä, juhlia ja tansseja.
Ravintola lopetti toimintansa vuonna 1929, kun Lapintien Voiman rakennus myytiin Metodistikirkolle. Ravintolan tilat muutettiin kirkon toimistoksi ja seurakuntasaliksi. Ravintolan entisestä loistosta kertovat edelleen sen koristeelliset kattomaalaukset ja seinäpaneelit.